《题管敬伯读雪山房图》
清代·曾国荃

悬车方息影，朅来游洛下。俊才接翩翾，故交盖云寡。

管君绳祖武，无忝名世者。哲弟陆士龙，契我同一冶。

芝兰堪竞爽，相期迈高雅。踔跞文翰场，嗜古搜片瓦。

每蓄匡时略，驰驱逐戎马。披览读雪图，韵事尤挥洒。

述旧潘安仁，寻幽孟东野。夙哦《韫山集》，元音鸣九夏。

遗宅剩京华，往迹留骚社。画册毁兵燹，枨触谈镫灺。

迁流数十年，硬黄幸重写。深云翳树根，清湍激春泻。

蘧庐念民物，抗怀追董贾。蕴真惬所遇，自得何外假。

敲诗剪银烛，看剑引琼斝。狂澜际砥平，共祝承大嘏。

作者简介：（1824—1890）湖南湘乡人，字沅甫，号叔纯。曾国藩弟。咸丰二年优贡。六年，率湘军随兄作战。十一年，破安庆。同治三年，陷天京，纵兵焚掠。封一等伯爵。后历任湖北、陕西、山西巡抚、陕甘总督，调两江总督兼通商大臣。卒谥忠襄。